text: Luksusbyggeri møder modstand
  13 december 2010 kl. 14.52
  Planen om at opføre 64 luksusboliger på havnen i Fredericia møder modstand i Kulturarvsstyrelsen og Danmarks Naturfredningsforening.
  I forvejen har borgere i Fredericia protesteret mod byggeriet, fordi det kommer til at ligge inden for en sikkerhedszone på 500 meter fra Shell-terminalen.
  Både Danmarks Naturfredningsforening og Kulturarvsstyrelsen mener, at byggeriet bliver for højt.
  
  Tæt på volden
  Bygningernes højde på 5,5 etage er ifølge Kulturarvsstyrelsen uforenelig med nærheden til volden og Kastellet.
  - Det foreslåede byggeri vil med sin store højde og de takkede tage i to forskellige retninger være ødelæggende for billedet af byen inden for fæstningen, hedder der i et høringssvar til Fredericia Kommune.
  Direktør Steen Hvass, Kulturarvsstyrelsen, siger, at byggeriet ikke må opføres på grundlag af de nuværende tegninger.
  - Vi bliver nødt til at have en dialog om udformningen af byggeriet, siger han.
  